क्रीड़ाओं में युवा यादव रँग गये थे। कामरूपी और यादव-स्त्रियाँ एक-दूसरी के हाथ में हाथ डालकर अपने पदन्यासों से द्वार-द्वार में रेखांकित रंगावलियों को बिखराते हुए नृत्य और क्रीड़ाओं में खो गयी थीं। द्वारिका नगरी की संरक्षक प्राचीर प्रज्वलित दीपिकाओं से और भी अधिक प्रकाशमान की गयी थी। पूर्व महाद्वार पर वसुदेव महाराज, दोनों माताएँ, युवराज्ञी, अमात्य, राजसभा के सभी मन्त्रिगण, सेनापति अनाधृष्टि और अनगिनत यादव वक्ष में न समानेवाले असीम उत्साह से इकट्ठे हुए थे। उस प्रचण्ड जनसमूह पर मैंने दृष्टि डाली और मुझे तीव्रता से आभास हुआ कि उपस्थितों में हमारे बलराम भैया और मन्त्री अक्रूर काका नहीं थे।
गरुड़ध्वज रथ से उतरकर श्रीजी और देवरजी ने नम्रता से माता-पिता के चरणों पर माथा रखकर आशीर्वाद की याचना की। वाद्यघोष और नगरजनों का कोलाहल अब थम गया था। अपने प्रिय पुत्र का दृढ़ आलिंगन करके तात वसुदेव उनकी पीठ थपथपा रहे थे । निकट ही भावाभिभूत देवरजी उन दोनों को देख रहे थे। यही क्षण था जिसकी मैं प्रतीक्षा कर रही थी। मन में रोके रखे एक कुतूहल को मैं शान्त करना चाहती थी । अग्रसर होकर देवरजी की भुजा को थामकर उन्हें भीड़ से कुछ अलग करके मैंने पूछा, "कैसे हैं आप देवरजी? क्या कभी इस भाभी का भी स्मरण हुआ था? सबसे पहले एक बात मुझे बताइए, जब आप दोनों अमरनाथ की गुफा में शिव- दर्शन करने गये थे, तब ब्रह्मकमल की उग्र सुगन्ध से बचने के लिए क्या स्वामी ने भी नाक पर वस्त्र लपेट लिया था?"
देवरजी का विशाल भाल सूक्ष्म सिकुड़नों के जाल से क्षण-भर आकुंचित हो उठा। पहले तो उन्होंने बड़े विस्मय से मेरी ओर देखा, फिर अपनी स्वाभाविक हँसी के साथ कहा, "नहीं, उन्होंने नाक को वस्त्र से आच्छादित नहीं किया था, यह बात तो अब मेरे ध्या